ועדת החינוך, התרבות והספורט, כנסת 23, פרוטוקול מספר 108, 2020-11-23 13:00

רם שפע: שלום לכולם, צוהריים טובים.

רם שפע: אני מתכבד לפתוח את הדיון.

רם שפע: אנחנו התכנסנו לדיון ספציפי בנושא תקנות חדשות להתמודדות עם נגיף הקורונה החדש – הגבלת פעילות של מוסדות המקיימים פעילות חינוך.

רם שפע: תכף נגיע לתקנות עצמן.

רם שפע: אני אזכיר למי שלא יודע – מחר אמורים לחזור תלמידי כיתות ה'-ו' לבתי הספר.

רם שפע: קבינט הקורונה מתכנס היום בערב לדון בזה, לאשרר את זה.

רם שפע: התקנות כמובן לא הגיעו לפה, הן יגיעו לפה, אני מניח – בלילה.

רם שפע: אנחנו כמובן מאוד רוצים ותומכים בזה שהם יחזרו, ולא נקיים דיון כדי לבטל את זה, אבל בהחלט נדון בזה כדי ללמוד את התקנות לעומק.

רם שפע: תמיד יש הרבה יותר סעיפים מהשאלה רק אם חוזרים או לא חוזרים ללמוד.

רם שפע: אני אגיד פה שאני שמח שסוף סוף גם שר החינוך התחיל להגיד ובמקום להישאר במדרון אחורי ולהיות אדיש למצב של התלמידים, מתחיל להתאים את עצמו למה שוועדת החינוך אומרת כבר חודשים, שחייבים להחזיר את כל התלמידים ללמוד, בצורה אחראית, בצורה מסודרת – אבל את כולם.

רם שפע: ראיתי שפורסם שמשרד החינוך לא שכח את תלמידי ז',ח',ט',י' – אבל מה לעשות, הוא כן שכח אותם בחודשים האחרונים.

רם שפע: עכשיו, סוף סוף, וטוב שכך – הוא מבין שחייבים להחזיר אותם.

וליד טאהא: כבר נגרם להם מספיק נזק.

רם שפע: נגרם להם נזק אדיר, בהחלט.

רם שפע: אני מקווה מאוד שקבינט הקורונה כבר היום יתחיל להסתכל על השלב הבא של איך מתחילים להחזיר אותם ללימודים.

רם שפע: זה לא אחד או אפס.

רם שפע: זה לא או שהם בבית או שהם חוזרים לאורך כל השבוע להיכנס לכיתות של 40 תלמידים.

רם שפע: אנחנו כבר יודעים שיש המון דרכים יצירתיות, גם אנחנו הצענו פה תוכניות, גם אנשים אחרים.

רם שפע: העיקר שתלמידי הכיתות האלה יראו אחד את השני, יסתכלו על המורים שלהם בעין, המורים ישאלו אותם מה שלומם, יבדקו את סף החרדות שלהם – כי הם נמצאים בחרדות, מה המצב הנפשי שלהם, שמישהו יוכל לדעת מה אתם חוץ מההורים המאוד מודאגים שלהם גם ככה.

רם שפע: אז אני מקווה מאוד שהקבינט גם ידאג כמובן שנציגי גוש כחול לבן, כמו שאמר גם בני גנץ, השר יזהר שי, שאנחנו דנים בזה הרבה – יעשו כל מה שאפשר כדי להחזיר אותם ללימודים במתווה הכי ראוי שאפשר, והעיקר שיקבלו מעטפת חינוכית.

תהלה פרידמן: אני לא יודעת אם זה נכון, אבל פורסם ששר הבריאות אמר שהוא סבבה עם להחזיר תלמידים, אבל בתמורה לזה שלא יפתחו קניונים.

תהלה פרידמן: אז אני רוצה להגיד – בואו נשים רגע בצד את הסחר מכר, אבל זה מה שצריך לעשות.

תהלה פרידמן: לא ייתכן שבמדינת ישראל סדר העדיפויות יהיה קודם הקניונים ואז התלמידים.

תהלה פרידמן: זה מוכרח להיות הפוך, ואם אלה שתי האופציות, אז אלה שתי האופציות.

תהלה פרידמן: אבל קודם כל – שתוחזר מערכת החינוך.

רם שפע: אני מחזק מאוד את דברייך, אין שום ספק.

רם שפע: בכלל – צריך לקבוע מדיניות ולייצר סדרי עדיפויות, ואם סדרי העדיפויות הן שחינוך זה צורך חיוני, כמו בית מרקחת וכמו בית חולים וכמו סופרים – אז אותו הדבר, גם מערכת החינוך צריכה להיות פתוחה, כמו שקורה ברוב המדינות המפותחות.

וליד טאהא: אנחנו כמובן מברכים על חזרת כיתות ו', ומברכים על חזרת יא'-יב' בעוד שבוע, ובאמת רוצים לראות שכל התלמידים בכל שכבות הגיל יחזרו כבר ללימודים כי מספיק נזק נגרם כבר לכולם משהות בבית.

וליד טאהא: זה לא ממש בבית, כי גם הרחוב הוא אלטרנטיבה למי שאין לו תעסוקה אמיתית, ועל כל קראנו כל הזמן וביקשנו כל הזמן שמערכת החינוך תחזור לתפקד – כמובן, בהתאם להנחיות ולהגבלות, ולכללי הבריאות שצריך לנקוט בהם.

וליד טאהא: אבל סוף סוף רואים שהתלמידים חוזרים לבתי הספר והאופטימיות מתחילה לחזור.

רם שפע: מחזק את דבריך.

רם שפע: היועצת המשפטית של הוועדה שתציג בהתייחסות כללית את התקנות.

 << דובר >> מירב ישראלי: אז קודם כל צריך להגיד שהובהר הנושא שעלה פה בישיבה הקודמת של האפשרות של סייעים של תלמידים משולבים להצטרף לפעילות בחוץ.

רם שפע: יש לציין – חברת הכנסת אורלי פורמן הדגישה את הנושא הזה.

רם שפע: היא לא פה, אבל ראוי לפרגן לה.

 << דובר >> מירב ישראלי: אז תוקן והובהר.

 << דובר >> מירב ישראלי: מעבר לכך יש שני נושאים שנידונים בתקנות האלה, שתי הקלות, בעצם: אחד זה לימודים מעשיים לבגירים – שבעצם אפשר לקיים במוסדות העל תיכוניים לימודים במוסד עצמו כשיש צורך בנגישות לכל מיני מתקנים.

 << דובר >> מירב ישראלי: זה יכול להיות מעבדות, או דברים מהסוג הזה.

 << דובר >> מירב ישראלי: אני מבינה שיש צורך בשהות במוסד, בתנאים מסוימים.

 << דובר >> מירב ישראלי: הדבר השני – גישה למוסד להשכלה או הכשרה מקצועית לבגירים לצורך קיום הוראה מקוונת, כאשר מותר עד 10% מהתלמידים במוסד – מותר לאשר להם להגיע פיזית למוסד אם אין להם אפשרות להצטרף ללמידה המקוונת במוסד, מהבית, או ממקום אחר.

 << דובר >> מירב ישראלי: אז אלה הנושאים, בעצם, שיש בתקנות.

וליד טאהא: תחזרי על הסעיף האחרון.

 << דובר >> מירב ישראלי: בעיקרון, ניתנה אפשרות גם למוסד לבגירים – זה מוסד על תיכוני להכשרה מקצועית או מוסד להשכלה גבוהה - - -

וליד טאהא: על תיכוני זה מכיתה ז' ומעלה?

 << דובר >> מירב ישראלי: לא, לא.

 << דובר >> מירב ישראלי: רק המוסדות להשכלה גבוהה והמוסדות להכשרה מקצועית לבגירים מעל גיל 18.

 << דובר >> מירב ישראלי: בעצם, אם יש תלמידים שאין להם נגישות להוראה מקוונת אפשר לאשר לעד 10% מהסטודנטים במוסד ללמוד במוסד עצמו.

רם שפע: נשמע קודם התייחסויות של גופים.

רם שפע: אם משרד הבריאות או משרד המשפטים רוצים להוסיף משהו – בבקשה.

רם שפע: אם לא, נשמע את הגופים הרלבנטיים, ואחרי זה נעבור אליכם.

רם שפע: צופית, מהנהגת ההורים הארצית.

צופית גולן: ספציפית זה לא המנדט שלנו, הבגירים.

צופית גולן: אני רק אדגיש שיש לנו גם תלמידים בתיכונים עצמם שזקוקים בדיוק לאותו הדבר, בעיקר בתיכונים הטכנולוגים, אבל לא רק.

צופית גולן: יש לנו מגמות שנדרש להגיע אליהן ולא מצליחים להגיע.

צופית גולן: אני אזכיר שוב שיש לנו תלמידים שגם להם אין יכולת להגיע למחשבים ואמצעי קצה, במיוחד במגזר הערבי אבל לא רק.

צופית גולן: צריך לשקול להרחיב את זה גם עבור אותם ילדים.

רם שפע: אוקיי.

רם שפע: תודה רבה.

רם שפע: נציגות התאחדות הסטודנטים, בבקשה.

ים עתיר: אז קודם כל שלום לכולם ותודה לכבוד היושב-ראש על הדיון.

ים עתיר: לבקשתך, אני אהיה מאוד תכליתית וקצרה.

ים עתיר: אנחנו מברכים על המתווה, אנחנו רואים בו מתווה טוב, רואים בו סנונית ראשונה ששמה את הסטודנטים באמת על הפרק בתקופה המורכבת הזאת, אבל כן חשוב לנו להגיד בהקשר הזה קצת בהמשך למה שאמרת בתחילת הדיון גם למה שצופית גולן אמרה כרגע – יש עוד הרבה פערים ושלבים נוספים שאנחנו רואים לנכון שצריך לתת להם מענה, בעיקר באולמות הלמידה של הקורסים המעשיים, ובכלל – תחומים שהם קצת יותר מעשיים, כמו אולמות המחול, אומנות, הנדסה – תחומים מהסוג הזה, ואנחנו חושבים שעדיין לא ניתן מענה מספק לסטודנטים שאין להם תשתיות ראויות ללמידה.

ים עתיר: אני כן אומר תודה לכל הגורמים המעורבים.

ים עתיר: הגורמים המקצועיים אצלנו עובדים בשיתוף פעולה מלא ואנחנו עובדים כדי לתת פתרונות וכיוונים נוספים שאנחנו מקווים שיעלו בהמשך.

ים עתיר: אז אנחנו נמשיך לייצג מהשטח את הצרכים.

ים עתיר: אנחנו מודים לכם על המתווה ואנחנו מקווים שהוא יאושר וייושם בהקדם.

רם שפע: נציגת המל"ג, את רוצה להתייחס?

ביאטה קרנץ: לא, אנחנו בעד, כמובן.

רם שפע: יש מישהו שיש לו איזו הסתייגות להעלות?

רם שפע: אולי משהו שאנחנו מפספסים?

רם שפע: כי גם אנחנו תומכים ושמחים על התקנות.

אסף מנוחין: היו לנו מספר דיונים עם מנהלי מכללות, בגירים – הכוונה אצלנו זה תלמידי כיתות י"ג-י"ד.

אסף מנוחין: אנחנו מברכים על זה.

אסף מנוחין: אני רוצה להדגיש שי"ג-י"ד לעומת האוניברסיטאות – זה בעצם תלמידים בסוף השנה אין אפשרות לדחות את מועד הבחינות שלהם.

אסף מנוחין: הם מתגייסים לצה"ל, רובם, ומה שאנחנו מספיקים השנה זה פשוט הפסד גדול מבחינתם.

אסף מנוחין: לכן אנחנו מברכים על התקנות, ומבקשים להרחיב, בהקדם, בעיקר במוסדות של צעירים בסיכון ששם יש בעיה אקוטית עם המסוגלות של התלמידים גם באמצעי קצה, וגם במקרה הזה 10% מהתלמידים לא מספק במוסדות שמראש נמצאים בסיכון, י"ג-י"ד.

רם שפע: תודה לך, הדגשה חשובה.

רם שפע: אני רק רוצה לוודא, טל פוקס – יש לך משהו להוסיף?

טל פוקס: לא.

טל פוקס: לגבי צעירים בסיכון אני רק אגיד שבאופן כללי, לגבי נוער יש החרגה כוללת, וגם לגבי צעירים בסיכון – לאחרונה באמת הנושא עלה, ומשרד הבריאות ביחד עם משרדים אחרים שוקלים איך אפשר - - - בעצם, הנושא הזה בשקילה.

רם שפע: אז מירב ישראלי תתייחס רק לנקודות, בלי לקרוא.

רם שפע: נבהיר ונעלה להצבעה.

 << דובר >> מירב ישראלי: אז רק לומר שבאמת הנושא של הכשרה מעשית או לימודים מעשיים – זה בקבוצות של 10 משתתפים לכל היותר, וכפי שאמרתי – מתן גישה לתשתית במוסד זה ל-10% מהתלמידים במוסד.

 << דובר >> מירב ישראלי: האכילה היא בנפרד, איש צוות יכול לעבור בין 3 קבוצות קבועות לכל היותר.

 << דובר >> מירב ישראלי: דיברנו על התיקון הזה של הסייעים, ויש תנאים לגישה לתלמיד שאין לו גישה לציוד מקוון.

 << דובר >> מירב ישראלי: הוא לא יגיע למוסד אלא אם קיבל אישור פרטני של מנהל המוסד או מי שהוא מינה לעניין זה, שאין לו באמת גישה.

 << דובר >> מירב ישראלי: כאמור, זה 10% מהתלמידים, ומנהל המוסד יקבע ויפעיל מנגנון לוויסות מספר השוהים בכיתות או בחדרים, ויש כללים של מטראז' – 60 מ"ר – 5 תלמידים ואנשי צוות, בין 60 ל-150 – 25 תלמידים ואנשי צוות, ו-150 מ"ר – לא יותר מ-50 תלמידים ואנשי צוות.

 << דובר >> מירב ישראלי: לדעתי אלה הנתונים.

 << דובר >> מירב ישראלי: זהו.

רם שפע: בסדר גמור.

רם שפע: כן ירבו דיונים כאלה.

רם שפע: אם קבינט הקורונה יקשיב לעצתנו ויביא תקנות הגיוניות, טובות, שעושות שכל – אז אנחנו יודעים להראות יעילות.

רם שפע: אני רואה פה פרצופים מחויכים ולא אתייחס לשמות ספציפיים.

רם שפע: אז אני מעלה את זה להצבעה.

רם שפע: מי בעד לאשר את התקנות?

רם שפע: הצבעה בעד – 3 נגד – אין נמנעים – אין התקנות אושרו.

רם שפע: פה אחד, שלושת חברי הכנסת הצביעו בעד.

אפרת אפללו: בסוף, ככה צריך לעבוד.

רם שפע: אני מודה לכם, הישיבה נעולה.